Alina Ilinca Enache - Timp abstract

Gânduri și nostalgii, omagii pentru cei îndrăgiți, sentimente și simțiri, într-o poezie de multe ori prea sobră. Volumul reprezintă o carte de vizită de valoare specială, pentru a prezenta armonios versuri, tablouri, desene și fotografii ale sculpturilor proprii ,conviețuiri de talent, care se cer admirate, tălmăcite, lăudate, dăruite.

Poeziile cu teme diferite, unele cu tentă folclorică, arătate cu un “deget veșnic” (cum spune autoarea) sunt oferite cu „inima trasă pe sfoară uneori” și „dorința de a se topi în lemn” spre a-i putea purta blestemul ca pe un giuvaer. Timpul îl desface în țărână, cu talent, cu îndrăzneală și pricepere în poeme absolute, care s-au născut odată cu viața.

Măreție și expresivitate în redarea unui desen, tablou, care au ca prezentare două și chiar trei povești pe care le poți descifra meditând cu profunzime la dorința sa de a spune ceva, ori sculptând în linii delicate, cu sufletul. Natura prezentă ca subiect, întâmplări, explicații și întrebări, toate se întretaie și se combină pentru ca tabloul final VIAȚA, măreț alcătuit, să fie unic, ea care ne face să ne simțim actori în singurul spectacol jucat fără repetiție, spectacolul divin pe care îl parcurgem, la răsărit fiind copilăria cu lacrimile de rouă dumnezeiască.

Doina Bârcă

Contents